ชงค้ำเอสเอ็มอี10ปี
บสย.เสนอคลังขยายระยะเวลาประกันสินเชื่อเพิ่ม
3 ก.ย. 2559

บสย.เสนอคลังขยายระยะเวลาประกันสินเชื่อเพิ่ม
โพสต์ทูเดย์ - บสย.ชงคลังขยายเวลารับเอสเอ็มอีเข้าโครงการ พร้อมขยายเวลาค้ำประกันออกไป 10 ปี  เพิ่มเงินชดเชย 23%
นายนิธิศ มนุญพร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ได้เสนอกระทรวงการคลังพิจารณาขยายโครงการค้ำประกันสินเชื่อในระยะที่ 6 (PGS6) ภายใต้ชื่อค้ำประกันเอสเอ็มอีทวีทุน เพื่อสนับสนุนให้ธุรกิจขนาดกลางและขนาดย่อม (เอสเอ็มอี) เข้าถึงสินเชื่อในวงเงิน 1 แสนล้านบาท ระยะเวลาโครงการ 1 ปีครึ่ง หรือจนถึงวันที่ 30 มิ.ย. 2561 โดยคาดว่าจะนำเสนอเข้าสู่ที่ประชุมคณะรัฐมนตรีได้ภายในเดือน ต.ค. 
สำหรับโครงการค้ำประกันเอสเอ็มอีทวีทุน ได้เสนอปรับเงื่อนไขโครงการให้ขยายเวลาค้ำประกันจาก 7 ปี เป็น 10 ปี ซึ่งทำให้ บสย.สามารถช่วยรับความเสี่ยงจากสถาบันการเงินได้เพิ่มขึ้นจาก 18% เป็น 23% ของวงเงินสินเชื่อ เชื่อว่าทำให้ธนาคารกล้าปล่อยสินเชื่อให้ธุรกิจเอสเอ็มอีมากขึ้น ขณะเดียวกันยังคงหลักเกณฑ์ลดหย่อนค่าธรรมเนียมค้ำประกัน 1.75% ต่อปี ให้ปรับเป็นขั้นบันไดโดยยกเว้นในปีแรก เพื่อลดภาระให้เอสเอ็มอีด้วย
ทั้งนี้ ในช่วงที่ผ่านมาธนาคารได้สนใจเข้าร่วมโครงการค้ำประกันสินเชื่อของ บสย.อย่างต่อเนื่อง โดยในโครงการ PGS-5 วงเงิน 1 แสนล้านบาท ได้ค้ำประกันไปแล้วประมาณ 6.2 หมื่นล้านบาท คาดว่าสิ้นปีนี้จะครบวงเงิน จนถึงปัจจุบัน บสย.ค้ำประกันสินเชื่อให้เอสเอ็มอีไปแล้วคิดเป็นมูลค่ากว่า 5 แสนล้านบาท ซึ่งขณะนี้ยังมีภาระค้ำประกันอยู่ 3 แสนล้านบาท
อย่างไรก็ตาม การชดเชยกรณีเกิดหนี้ที่ไม่ก่อให้เกิดรายได้ (เอ็นพีแอล) อยู่ในวิสัยที่บริหารจัดการได้ โดยมีหนี้เสียราว 6-7% จากเพดานรับความเสี่ยง 18% เพราะธนาคารได้มีการคัดกรองลูกค้ามาระดับหนึ่งแล้วว่ามีความสามารถในการชำระหนี้และภาพรวมธุรกิจยังพอไปได้